# ***PISMO celotnemu redu***

1V imenu najvišje Trojice in svete Enosti, Očeta in Sina in Svetega Duha. Amen.

2Vsem spoštovanim in zelo ljubljenim bratom, bratu A., generalnemu ministru reda manjših bratov, svojemu gospodu, in vsem prihodnjim generalnim ministrom, vsem provincialnim ministrom in kustosom, vsem v Kristusu ponižnim duhovnikom tega bratstva in vsem preprostim ter poslušnim bratom, prvim in poslednjim, 3pošilja brat Frančišek, malovreden in slaboten človek, vaš mali služabnik, pozdrav v Njem, ki nas je odrešil in opral s svojo dragoceno krvjo (Raz 1,5). 4Ko slišite Njegovo ime, ga molite in se mu v svetem strahu in s spoštovanjem priklonite do tal (1 Mz 19,1). Njegovo ime je: Gospod Jezus Kristus, Sin Najvišjega (Lk 1,32), ki je blagoslovljen na veke. Amen.

5Poslušajte, Gospodovi sinovi in moji bratje, in z ušesi sprejmite moje besede (Apd 2,14; Ps 48,2). 6Nagnite uho (Iz 55,3; Ps 77,1) svojega srca in poslušajte glas Sina Božjega. 7Držite se njegovih zapovedi z vsem svojim srcem in z vso dušo izpolnjujte njegove nasvete. 8“Hvalite ga, ker je dober” (Ps 135,1), in poveličujte ga s svojimi deli (Tob 13,6), 9kajti zato vas je poslal po vsem svetu, da z besedo in dejanjem izpričujete njegovo besedo ter odkrivate vsem ljudem, da ni nihče vsemogočen razen njega (Tob 13,4). 10Vztrajajte v disciplini in sveti pokorščini, izpolnjujte vse, kar ste mu obljubili z dobrim in trdnim namenom. 11Gospod Bog se nam daje kot svojim sinovom (Heb 12,7).

12Rotim vas, bratje, poljubljajoč vam noge, z vso ljubeznijo, kolikor je premorem, da izkazujete vso čast in spoštovanje in vse češčenje, kolikor ga premorete, najsvetejšemu telesu in najsvetejši krvi našega Gospoda Jezusa Kristusa, 13ki je vse, kar je v nebesih in kar je na zemlji, pomiril in spravil z vsemogočnim Bogom (prim. Kol 1,20).

14V Gospodu tudi prosim vse svoje brate, ki so in ki bodo in želijo biti duhovniki Najvišjega, da vsakokrat, kadar hočejo maševati, delajo to čisti, in s čistim srcem in polni spoštovanja do resnične daritve presvetega telesa in krvi našega Gospoda Jezusa Kristusa, s svetim in čistim namenom, nikakor ne zaradi kakršnegakoli svetnega razloga, pa tudi ne iz strahu pred kakim človekom ali iz ljubezni do njega, kakor “bi hoteli ugajati ljudem” (Ef 6,6; Kol 3,22). 15Vse hotenje, kolikor ga podpira milost, naj se marveč usmerja k Bogu, in se trudi s tem ugajati edinole Najvišjemu Gospodu, kajti samo on tam deluje, kakor je njemu po volji. 16Sam je namreč rekel: “To delajte v moj spomin” (Lk 22,19). Če bi kdo delal drugače, postane izdajalec Juda in bi se pregrešil nad Gospodovim telesom in njegovo krvjo (1 Kor 11,27).

17Spominjajte se, moji dragi bratje duhovniki, da je pisano v Mojzesovi postavi, kako so po božji razsodbi brez vsakega usmiljenja umirali vsi, ki so jo že samo na zunaj kršili. 18“Koliko večjo kazen, menite, bo zaslužil, kdor tepta Božjega Sina in ima kri zaveze, s katero je bil posvečen, za omadeževano in sramoti Duha milosti” (Heb 10,29). 19Človek prezira, oskrunja in tepta božje Jagnje, kadar - po apostolovih besedah - ne razločuje in ne razlikuje svetega Kristusovega kruha (1 Kor 11,29) od ostale hrane ali dejanj, ali ga nevreden uživa ali ga tudi, čeprav vreden, uživa lahkomiselno in nevredno, ko vendar Gospod pravi po preroku: “Preklet, kdor malomarno opravlja Gospodovo delo” (Jer 48,10). 20Duhovnikom pa, ki si tega nočejo zares vzeti k srcu, obsoja z besedami: “Preklel bom vaš blagoslov” (Mal 2,2).

21Poslušajte, bratje moji: če blažena Devica Marija uživa toliko časti, kakor je prav, ker je nosila Odrešenika v svojem telesu; če je blaženi Janez Krstnik vztrepetal in se ni upal dotakniti temena božjega svetnika; in če častimo grob, v katerem je nekaj časa počival; 22kako svet, pravičen in vreden mora biti tisti, kateri njega, ki ne bo več umrl, ampak bo večno živel in je poveličan ter ga “želijo videti angeli” (1 Pt 1,12), drži v rokah, ga prejema s srcem in usti in ga daje drugim, da ga prejemajo.

23Zavedajte se svojega dostojanstva, bratje duhovniki, in bodite sveti, ker je on svet (3 Mz 11,44). 24In kakor vas je Gospod Bog zaradi te službe počastil bolj kakor vse druge, tako tudi vi njega bolj ko vsi drugi ljubite, spoštujte in častite.

25Velika beda je in pomilovanja vredna slabost, kadar imate njega tako navzočega, vi pa se ukvarjate z nečim popolnoma drugim na svetu.

26Vsak človek naj bo v strahu,  
ves svet naj trepeče  
in nebo naj se raduje,  
kadar je na oltarju  
v duhovnikovih rokah Kristus,   
Sin živega Boga.  
 27O čudovita visokost  
in pretresljiva ljubeznivost!  
 O vzvišena ponižnost!  
O ponižna vzvišenost,  
da se Gospod vesoljstva,  
Bog in Božji Sin   
tako poniža,  
da se zaradi našega zveličanja  
skrije pod neznatnim koščkom kruha!  
 28Poglejte, bratje, ponižnost Boga  
in izlijte pred njim svoja srca (Ps 61,9);  
ponižajte se tudi vi,  
da vas bo povišal (1 Pt 5,6).  
 29Nič torej od svojega ne pridržite sebi,  
da vas popolnoma sprejme On,   
ki se vam vsega daje.

30Zato opominjam in vzpodbujam v Gospodu, da se v krajih, kjer prebivajo bratje, daruje samo ena maša na dan po obredu svete Cerkve. 31Če bi pa bilo v kraju več duhovnikov, naj se ostali zaradi zavzetosti za ljubezen, zadovoljijo s tem, da so pri maši drugega duhovnika, 32kajti Gospod Jezus Kristus napolni z milostjo navzoče in odsotne, ki so njega vredni. 33Čeprav se namreč zdi, da je Gospod Jezus na različnih krajih, ostane vendar nedeljiv in ne pozna nobenega okrnjenja, temveč kot eden deluje povsod, kakor je njemu všeč, z Bogom Očetom in Svetim Duhom na veke vekov. Amen.

34“Kdor je iz Boga, posluša božje besede” (Jn 8,47). Zato moramo mi, ki smo še posebej določeni za bogoslužna opravila, ne samo poslušati in delati, kar govori Bog, temveč moramo tudi varovati svete posode in druge bogoslužne predmete, ki vsebujejo njegove svete besede, da bi v sebi poglabljali zavest o veličini našega Stvarnika in o naši nizkosti v njem.

35Zaradi tega opominjam vse svoje brate in jih spodbujam v Kristusu, naj - kakor le morejo - častijo napisane božje besede, kjerkoli jih najdejo. 36In kolikor se njih tiče, naj jih, če te niso dobro spravljene ali so nespoštljivo razmetane na kakem kraju, zberejo skupaj in s častjo spravijo, saj počastijo v teh besedah Gospoda samega, ki je te besede govoril. 37Mnogo reči se namreč “posvečuje z božjo besedo” (Tim 4,5) in z močjo Kristusovih besed se izvršuje oltarni zakrament.

38Poleg tega se spovem vseh svojih grehov Gospodu Bogu Očetu in Sinu in Svetemu Duhu, blaženi Mariji, vedno Devici, in vsem svetnikom v nebesih in na zemlji, bratu H., generalnemu ministru našega reda, kot svojemu častitljivemu gospodu, in vsem duhovnikom našega reda in vsem drugim svojim blagoslovljenim bratom. 39V mnogočem grešim po svoji veliki krivdi, zlasti ker nisem izpolnjeval Vodila, katerega spolnjevanje sem obljubil Gospodu, tudi nisem molil molitvenega bogoslužja, kakor predpisuje Vodilo, bodisi iz malomarnosti ali zaradi moje bolezni, bodisi tudi zato, ker sem nevednež in preprostež.

40Zaradi vsega tega prosim, kolikor sploh morem, brata H., generalnega ministra in svojega gospoda, naj skrbi, da bodo vsi neokrnjeno spolnjevali Vodilo 41in da bodo kleriki pobožno opravljali molitveno bogoslužje pred Bogom, pri tem pa da naj ne pazijo toliko na ubranost glasov, pač pa na sozvočje duha, da bo glas soglašal z duhom, duh pa z Bogom. 42Tako bodo mogli s čistim namenom ugajati Bogu in ne bodo s sladkobnostjo glasu skušali božati ušes ljudstva.

43Obljubljam, da bom sam vse to trdno izpolnjeval po milosti, kakor mi jo bo podelil Gospod. Vse to izročam bratom, ki so z menoj, naj to izpolnjujejo glede molitvenega bogoslužja in glede ostalih določil Vodila. 44Bratov pa, ki tega ne bi hoteli spolnjevati, nimam za katoličane in ne za svoje brate. Niti jih ne maram videti niti govoriti z njimi, dokler se ne spokorijo. 45To pravim tudi o vseh tistih, ki pohajkujejo okoli, ne meneč se za disciplino Vodila. 46Kajti naš Gospod Jezus Kristus je dal svoje lastno življenje, da ne bi prekršil pokorščine Očetu.

47Jaz, brat Frančišek, nekoristen človek in nevredna božja stvar, v imenu Gospoda Jezusa Kristusa pravim bratu H., ministru vsega našega reda, in vsem generalnim ministrom, ki bodo prišli za njim, ter ostalim kustosom in gvardijanom bratov, sedanjim in prihodnjim, naj imajo pri sebi to pismo, se po njem ravnajo in ga skrbno hranijo. 48In rotim jih, naj se vneto držijo tega, kar je tukaj napisano; in vneto naj skrbijo, da se bo to vestno spolnjevalo po volji vsemogočnega Boga, sedaj in vedno, dokler bo obstajal ta svet.

49Gospod naj blagoslavlja vas, ki boste to izpolnjevali, naj bo vedno z vami Gospod. Amen.

*Molitev*

50Vsemogočni, večni,  
pravični in usmiljeni Bog,   
daj nam ubogim,  
da bomo zaradi tebe delali,   
kar vemo, da hočeš,  
in vedno hoteli, kar je tebi všeč;  
51da bomo notranje očiščeni,  
notranje razsvetljeni  
in vžgani z ognjem Svetega Duha,  
mogli hoditi po stopinjah tvojega ljubljenega Sina,  
Našega Gospoda Jezusa Kristusa  
52in le po tvoji milosti  
priti k tebi, Najvišji;  
ti, ki v popolni Trojici  
nedeljivo Eden  
živiš in kraljuješ  
v slavi, vsemogočni Bog,   
na vse veke vekov. Amen.